પૂર્વોક્ત વચનામૃતમાં ભગવાન સ્વામિનારાયણે વર્ણવેલો સત્સંગનો એ સાચો પ્રભાવ તો જ અનુભવાય, જો તેઓએ કહેલી રીત પ્રમાણે સત્સંગ કરાય. તેઓ આ વચનામૃતમાં ત્રણ રીતે સત્સંગ કરવાનો આદેશ આપે છેઃ ૧. નિરુત્થાન થઈને, ૨.નિષ્કપટપણે, ૩. મન-કર્મ-વચને - નિરુત્થાનપણું એટલે પ્રગટ ભગવાનમાં ક્યારેય ન ફરે તેવો દૃઢ વિશ્વાસ. નિષ્કપટપણું એટલે તેમની સાથે અંતરાય રાખવો નહીં, સહેજ પણ કપટ કરવું નહીં. મન-કર્મ-વચને એટલે ભગવાન અને સત્પુરુષમાં મનથી નિર્દોષભાવ રાખવો, કર્મથી આજ્ઞા અનુસાર વર્તવું અને વચનથી તેમના ગુણ ગાવા.